16.6.2023
RO
Jurnalul Oficial al Uniunii Europene
C 214/163 Joi, 19 ianuarie 2023
42. subliniază că revizuirea în curs a Regulamentului (CE) nr.
1224/2009 privind controlul în domeniul pescuitului trebuie să respecte particularitățile activității de pescuit la scară mică și să nu o suprasolicite cu activități birocratice, în special în ceea ce privește geolocalizarea sau transmiterea prin mijloace electronice a datelor privind capturile; solicită un regim de control special conceput și adaptat la realitatea și la diversitatea flotei de pescuit costier artizanal, inclusiv în ceea ce privește culegerea de crustacee și moluște sau pescuitul realizat fără nave de pescuit, în care proporționalitatea și gradualitatea să fie prioritare;
43. consideră că diversificarea activităților din economia albastră sustenabilă în sens mai larg este importantă, implicând susținerea culturii comunităților și promovarea produselor secundare ale pescuitului și a produselor care, chiar dacă au potențial, nu dețin valoare comercială; consideră totuși că astfel de activități nu ar trebui să compromită activitatea de pescuit sau drepturile istorice ale pescarilor la mare;
44. consideră că utilizarea spațiului maritim pentru alte domenii de exploatare economică nu ar trebui să compromită drepturile de pescuit istorice; consideră că pescuitul la scară mică ar trebui integrat pe deplin în planificarea strategică a politicilor respective; consideră că o situație similară există în cazul apelor continentale, unde pescuitul la scară mică se confruntă cu conflicte tot mai mari privind resursele și utilizarea apei dulci, concurând cu industriile care au un impact negativ asupra habitatelor riverane și a resurselor piscicole;
45. subliniază că provocările socioeconomice și de mediu care rezultă din gestionarea zonelor maritime protejate oferă o soluție potențială pentru a reconcilia obiectivele privind conservarea și sustenabilitatea cu integrarea sectorului pescuitului la scară mică în deciziile legate de gestionare în interiorul și în jurul zonelor maritime protejate; invită, în acest sens, Comisia și statele membre să dezvolte abordări participative ale gestionării zonelor maritime protejate, pe baza unor date biologice și socioeconomice formulate, puse în aplicare și revizuite în comun cu profesioniști din domeniul zonelor maritime protejate, cu părțile interesate vizate și cu sectorul pescuitului la scară mică; invită Comisia și statele membre să ia în considerare dezvoltarea unor practici de gestionare participativă și cu scopul de a găsi un echilibru între dezvoltarea durabilă a pescuitului la scară mică și, după caz, dezvoltarea durabilă a turismului responsabil;
46. subliniază necesitatea protecției economice și sociale în perioadele în care nu se practică pescuitul și în caz de dezastre care împiedică activitățile; subliniază necesitatea unor mecanisme care să prevadă compensații salariale pentru pierderile de venituri în astfel de perioade; subliniază că respectivele modalități de compensare ar trebui echivalate cu perioadele efective de muncă la calcularea pensiilor și a altor drepturi în materie de securitate socială;
47. consideră că, dacă dorim reînnoirea generațiilor, trebuie instituite condiții atractive pentru tineri și femei, ceea ce înseamnă valorizarea veniturilor obținute din pescuit, asigurând, în același timp, stabilitatea acestora și aplicarea principiului remunerării egale pentru muncă de valoare egală, creșterea cotelor alocate pentru pescuitul la scară mică în conformitate cu avizele științifice, asigurarea formării în condiții care țin seama în mod corespunzător de diversitatea practicilor de pescuit, a uneltelor de pescuit și a nevoilor fiecărui stat membru, precum și garantarea unor condiții de muncă adecvate și a siguranței la bord; reamintește că FEAMPA oferă sprijin pentru formare și dezvoltare profesională; consideră că formarea ar trebui să garanteze o componentă practică solidă, ținând seama de realitatea specifică a contextului național, regional sau local în care are loc; consideră, în plus, că aceasta ar trebui să poată fi combinată cu formarea teoretică, profitând în același timp de cunoștințele acumulate de cei care au fost sau se află pe mare;
48. solicită majorarea resurselor financiare și tehnice alocate pentru cercetarea în domeniul pescuitului în fiecare stat membru în vederea dezvoltării activităților care vizează pescuitul și resursele piscicole, a intensificării și îmbunătățirii colectării de date și a evaluării stării resurselor;
49. solicită o creștere a resurselor financiare și tehnice pentru cercetarea și dezvoltarea științifică în domeniul pescuitului în UE și în fiecare stat membru; subliniază, în special, necesitatea de a sprijini institutele de cercetare și laboratoarele din acest domeniu prin furnizarea de resurse materiale și umane în vederea dezvoltării de activități care vizează promovarea pescuitului la scară mică, costier și artizanal și garantarea unei mai bune înțelegeri a diferitelor cauze ale epuizării stocurilor de pește, precum și în vederea conservării resurselor piscicole; subliniază nevoia de a implica pescarii și asociațiile de pescari în activitățile științifice de monitorizare, cartografiere, colectare a datelor, gestionare și control, pentru a valorifica pe deplin cunoștințele lor;